Papersnake/gushiwen huggingface dataset:
秋晚由震泽松陵入嘉禾道中作（二首）
祝允明（明代）

湖尾横波急，船头转港频。
几家危傍水，一木老存身。
黄菊看如客，青山坐送人。
空舟随处泊，不用择行邻。
旅吟
释文珦（宋代）

故居抛水石，客路厌风霜。
衰鬓从教短，余生不愿长。
寄庾敬休
元稹（唐代）

小来同在曲江头，不省春时不共游。

今日江风好暄暖，可怜春尽古湘州。
寄区叔永兼答论文之作
薛始亨（明代）

漫笑嵇康七不堪，还怜太史滞周南。人归沅水滋兰蕙，天接西周入蔚蓝。

脉望化时空二酉，绵蛮啼处挟双柑。典型幸及徵文献，涩体何心学筱骖。
赠朱仁甫
熊鉌（元代）

吾宗贤叔父，穷壤一全人。欲义终取义，求仁果得仁。

夜常形梦寐，昼亦想精神。寄语贤孙子，天知我一真。
见二毛作
佘翔（明代）

生事惟高枕，萧然已二毛。山中歌扣角，花下醉持螯。

身世穷何碍，风尘梦亦劳。但教无俗事，随意读离骚。
送陈养晦教论之象山
戴表元（宋代）

闻说横经处，潭潭坐翠微。
开窗见日出，指席有云飞。
药市山山古，鱼餐水水肥。
新篇应烂熳，休遣递筒稀。
责逋二首
华岳（宋代）

刳肠植粟餧官牛，牛骨成尘粟未酬。
何事莲参犹阁笔，反怜花县若虚舟。
季公素重千金诺，胶鬲当贻万世羞。
愿效相如还赵璧，莫教颜色叹床头。
次韵晚起
释德洪（宋代）

春眠失晓殊可喜，红日曈昽闻唤起。平生嚼蜡观世间，一觉梦乡如此矣。
依韵寄成都李希淳屯田
邵雍（宋代）

思君君未还，君恋蜀中官。
白首虽知倦，清衷宜自宽。
花时难得会，蚕市易成欢。
莫叹归休晚，生涯若未完。
步蔬圃
张耒（宋代）

荒城繁草木，落日下牛羊。
巍亭俯蔬圃，秋物半青黄。
敢爱雄鸡冠，殷鲜如激昂。
黄葵贵且丽，薄夜掩其房。
低篁掩蟋蟀，枯苇巢螳螂。
落落中畦枣，垂实半老苍。
深行乱飞蝶，时亦掇芳香。
况复携妇子，笑言何乐康。
归溪踏新月，到家灯烛光。
田园兴偶动，疏懒意何长。
和徐道腴波字
孔平仲（宋代）

人横玉管宁无意，风入春江总是波。把袂相牵招饮去，岳阳城外酒徒多。
别刘孟容岁提干二首
王迈（宋代）

孟容吾畏友，春日去朝京。
蔗境诗多好，莲池官最清。
坐诬缘举将，取忌为时名。
诸老端平岁，同词为辨明。
烈洲守风
贺铸（宋代）

张帆早发石头城，淹泊风波百里程。
白芷汀洲潮进退，黄梅村落昼阴晴。
官粮牵迫少休日，药物扶持多半生。
深闭船扉谢渔老，自慙尘垢满襟缨。
题敬威卿参政赠许正卿针诗卷末敬公之章许卿
陆文圭（元代）

江左知名许叔微，公来示之衡气机。
天下呻吟尚未息，公持肘后将安归。
咏史诗。嶓冢
胡曾（唐代）

夏禹崩来一万秋，水从嶓冢至今流。

当时若诉胼胝苦，更使何人别九州。
石鼎联句
林希逸（宋代）

漫浪有诗仙，相逢药灶边。鼎存嗟石古，句巧似珠联。

笔力扛何健，云根斲许圆。倡酬皆敌手，模写耸吟肩。

何日丹同舐，寒更墨共研。和羹应待我，赓载入虞弦。
感事再用回向壁间旧韵二首 其二
朱熹（宋代）

廊庙忧虞里，风尘惨淡边。早知烦汗马，悔不是留田。

迷国嗟谁子，和戎误往年。腐儒空感慨，无策静狼烟。
题千山剩人可和尚真
释函是（明代）

一滴曹源向北湍，顺流容易逆流难。神龙破浪无寻处，留得威狞纸上寒。
黄陵庙
李纲（宋代）

湘妃庙貌枕江湄，不见当年鼓瑟时。玉佩风摇云冉冉，翠帷烟湿草离离。

凄凉清泪留班竹，寂寞深林叫子规。断简遗编杳难考，无人为立退之碑。
岳阳
张天启（宋代）

天入平湖远，楼深纳霁华。
青山藏福地，碧树记人家。
水落鱼龙蛰，风高雁鹜斜。
古来形胜地，何事忆长沙。
送春
方一夔（宋代）

春从此去不踌躇，渺渺寒波接碧芜。想逐风帆归阆苑，又传云驭赴遮须。

此生岁月随泡影，末路功名等雉卢。归向西窗听幽弄，一樽浊酒对提壶。
过王宗臣允元园庐三首
赵蕃（宋代）

拟欲过君非一日，哭妻值我买船东。
人事好乖有如此，转头今忽两春风。
千秋岁·斗杓建丑
佚名（宋代）

斗杓建丑。蓂叶初开九。贤哲降，千龄偶。
红白芙蓉
程公许（宋代）

木蕖三数株，能白又能朱。
晓暮浅深色，醉醒空态姝。
流霞{奭浅}玉斝，抽汞养丹炉。
模写终难尽，秋江有画图。
感秋六首 其一
项炯（元代）

南风久不作，嚣祲曀中天。龙文裹羸牸，熊貙散如烟。

万蚁赴坠蝶，捷于下泷船。谁当昭若蒙，冻□栖枯莲。
赠笔工沈秀荣
仇远（元代）

吾家歙石锋芒出，不但挫墨亦挫笔。
老懒作事苦不多，一笔才供两三日。
近知沈子艺希有，洗择圆齐易入手。
不论兔颖与羊毛，染墨试之能耐久。
礼乐三千成昨梦。秃笔何止十八瓮。
长枪大剑正当时，毛锥子者直安用。
金渊万家籍百儒，学书用笔人岂无。
管城欲重连城价，请攜椽笔游江湖。
满庭芳
侯善渊（元代）

生喜亡悲，虚劳尘世，许年多少倾危。是非成败，荣辱两亏衰。

富足于身大患，贫穷又、遣我寒饥。急如个，不来不去，父母未生时。

虚无中有象，神风显焕，物炫星晕。同天澄瑞，同地地幽微。

至道包盈法界，归元首、永劫无疑。离生灭，不增不灭，常与太虚齐。
送杨彦极提刑二首
刘克庄（宋代）

绣斧翩翩向福唐，百城敛衽避风霜。
梦回桑下初何恋，手植棠风故未忘。
判笔有神皆可录，抄书无数即行装。
从今病叟牢扃户，莫望严公访草堂。
送表弟丘彦泽失官之潮
曹勋（宋代）

此身江海一浮沤，遇坎乘流莫预谋。
莱子奉亲真是乐，塞翁失马定无忧。
关山照眼长安近，裘褐生香鳄水秋。
隐忍功名丈夫事，行知富贵自相求。
蝶恋花（别恨）
吴礼之（宋代）

急水浮萍风里絮。恰似人情，恩爱无凭据。去便不来来便去。到头毕竟成轻负。

帘卷春山朝又暮。莺燕空忙，不念花无主。心事万千谁与诉。断云零雨知何处。
游土山示蔡天启秘校
王安石（宋代）

定林瞰土山，近乃在眉睫。
谁谓秦淮广，正可藏一艓。
朝予欲独往，扶惫强登涉。
蔡侯闻之喜，喜色见两颊。
呼鞍追我马，亦以两黥挟。
敛书付衣囊，裹饭随药笈。
翛翛阿兰若，土木老山胁。
鼓锺卧空旷，簨簴雕捷业。
升堂廓无主，考击谁敢辄。
坡陀谢公家，藏椁久穿劫。
百金买酒地，野老今行饁。
缅怀起东山，胜践比稠叠。
於时国累卵，楚夏血常喋。
外实备艰梗，中仍费调燮。
公能觉如梦，自喻一蝴蝶。
桓温适自弊，苻坚方天厌。
且可缓九锡，宁当快一捷。
彼哉斗筲人，得丧易矜怯。
妄言屐齿折，吾欲刊史牒。
伤心新城埭，归意终难惬。
漂摇五城舟，尚想浮河檝。
千秋陇东月，长照西州堞。
岂无华屋处，亦捉蒲葵箑。
碎金谅可惜，零落随秋叶。
好事所传玩，空残法书帖。
清谈眇不嗣，陈迹怳如接。
东阳故侯孙，少小同鼓箧。
一官初岭海，仰视飞鸢跕。
穷归放款段，高卧停远蹀。
牵襟肘即见，著帽耳才菟。
数椽危败屋，为我炊陈浥。
虽无膏污鼎，尚有羹濡筴。
纵言及平生，相视开笑靥。
邯郸枕上事，且饮且田猎。
或昏眠委翳，或妄走超躐。
或叫号而寝，或哭泣而魇。
幸哉同圣时，田里老安帖。
易牛以宝剑，击壤胜弹铗。
追怜衰晋末，此土方岌业。
强偷须臾乐，抚事终愁惵。
予虽天戮民，有械无接摺。
翁今贫而静，内热非复叶。
予衰极今岁，傥与鸡梦协。
委蜕亦何恨，吾儿已长鬣。
翁虽齿长我，未见白可镊。
祝翁尚难老，生理归善摄。
久留畏年少，讥我两呫嗫。
束火扶路还，宵明狐兔慑。
蔡侯雄俊士，心憭形亦谍。
异时能飞鞚，快若五陵侠。
胡为阡陌间，踠足仅相蹑。
谅欲交辔语，呿予不能嗋。
庆元戊午临江劝驾多士凡由进士科进者皆预焉
彭龟年（宋代）

太守兴贤隘九州，劝为之驾盛炎刘。
方今神圣四门癖，即日英雄一网收。
在藻久观鱣发发，食苹又听鹿呦呦。
来年候对春风仗，企首同趋晓月浮。
宁陵阻风雨寄都下亲旧
梅尧臣（宋代）

昼夜风不止，寒树嚎未休。
人言雨杀风，雨急风未柔。
独扶慈母雨，泪与河水流。
河水有冬竭，泪泉长在眸。
予生五十二，再解官居忧。
昨者母疾亟，骨肉相聚愁。
橐中无一钱，缓急何可求。
母当临终时，嘱我贫莫羞。
随宜具棺敛，厚贷压人头。
死事定无益，生偿且无由。
泣涕听母言，心肠如剜钩，
小子虽不令，长养恩曷酬。
旦夕期速平，後事勿预谋。
愿母强药食，更延百千秋。
固云莫望我，我魂已飞游。
语毕忽奄逝，抚膺呼裂喉。
未能一物备，迷乱将安投。
艰窘见风义，乃有令朋俦。
致赙或钱帛，最力李与刘。
禁省及石渠，奠助日不周。
裴杨乞铭盖，文篆古复遒。
潭饶两大舰，朝索暮泛浮。
哀怜荷君子，才德惭未修。
三日违大梁，两宿此迟留。
聊书同些挽，试托楚人讴。
季野见和次韵二首 其一
程俱（宋代）

谈迁太史令，赵卫浙西守。妙龄中青钱，大笔笑玄酒。

一麾分隼旟，七载去螭首。行看贾生还，固异颜驷丑。

何许从宸游，金鞍系宫柳。
采桑子·百花丛里花君子
何?（宋代）

百花丛里花君子，取信东君。取信东君。名策花中第一勋。结成信鼎和羹味，多谢东君。多谢东君。香遍还应号令春。
新买东庄宾友携酒往看十绝句 其九
李梦阳（明代）

边村黄子先曾约，百亩十年今卜邻。元是隐沦须共酒，非因花树始同春。
临化示偈
无了（唐代）

八十年来辨东西，如今不要白头公。非长非短非大小，还与诸人性相同。

无来无去兼无住，了却本来自性空。
再次韵赠高宾王二首
陈造（宋代）

虞卿与世得穷愁，枘凿方圆岂易投。
政复有文衙屈宋，须防罪我坐春秋。
千株已种柴桑菊，万斛空横野渡舟。
可惜玉堂挥翰手，独缘羁旅赋登楼。
临江仙
山主（元代）

菩萨端严身相好，朱颜粉腻容仪。冠侵霄汉玉毫飞。

花鬘影里，端坐证无为。

阵阵香风胜瑞彩，身披素帔天衣。鸟盘云鬓月初眉。

圆光项上，照耀紫光辉。
和郑季南喜雪
阳枋（宋代）

天机流转一回头，览镜何须空自羞。
雪尽草生春意好，人心不解漫间愁。
朝中措·几回相与叹高才
丘崈（宋代）

几回相与叹高才。忽报驭风来。谁道及朝天阙，更能同上春台。

主人早晚，班聊玉笋，行听连催。湖上饱赓新唱，思堂快泻深杯。
自新安江至钱塘舟行绝句 其十一
李流芳（明代）

薄云寒日澹山晖，连夜东风作雪飞。腊意匆匆归棹懒，富春江上客帆稀。
天保
佚名（先秦）

天保定尔，亦孔之固。俾尔单厚，何福不除？俾尔多益，以莫不庶。
天保定尔，俾尔戬穀。罄无不宜，受天百禄。降尔遐福，维日不足。
天保定尔，以莫不兴。如山如阜，如冈如陵，如川之方至，以莫不增。
吉蠲为饎，是用孝享。禴祠烝尝，于公先王。君曰：卜尔，万寿无疆。
神之吊矣，诒尔多福。民之质矣，日用饮食。群黎百姓，遍为尔德。
如月之恒，如日之升。如南山之寿，不骞不崩。如松柏之茂，无不尔或承。
同僚有独游东园者小诗寄之三首
司马光（宋代）

咫尺东园乐，无知簿领何。
春风连夜恶，闻道落花多。
过罗氏圜亭
吕陶（宋代）

官暇无多事，春深偶一来。溪随芳榭转，门入翠岚开。

有得供吟笔，将閒付酒杯。暂游殊草草，空趁夕阳回。
忆别
郑克己（宋代）

忆别富公子，山桃两度花。人情皆念旧，客路不如家。

野草连天阔，重山抱日斜。寄书无过雁，愁眼眩飞鸦。
斑竹管笔
梅尧臣（宋代）

翠管江潭竹，斑斑红泪滋。
束毫何劲直，在橐许操持。
欲写湘灵怨，堪传虞舜辞。
蔚然君子器，安用俗人知。
蝶恋花（扇鼓）
史浩（宋代）

桂影团团光正满。更似菱花，齐把匀娇面。非镜非蟾君细看。元来却是吴姬扉。

一曲阳春犹未遍。惊落梁尘，不数莺喉啭。好著红绡笼玉腕。轻敲引入笙歌院。
孔剑锋种种幻术而尤精推数学能道人心上事历历不爽若有鬼神通之书此问之二首 其二
王弘诲（明代）

安心久矣破支离，一笑犹堪对偃师。山鬼料应侏俩辨，可能猜就老夫诗。
蝶恋花（题未色褚仲良写真）
张炎（宋代）

济楚衣裳眉目秀。活脱梨园，子弟家声旧。诨砌随机开笑口。筵弟戏谏从来有。

戛玉敲金裁锦绣。引得传情，恼得娇娥瘦。离合悲欢成正偶。明珠一颗盘中走。
薛野鹤
薛嵎（宋代）

瘦形如鹤头如雪，流浪江湖岁月深。
但是胸中有丘壑，何分城市与山林。
州宅十二咏 清香亭
王十朋（宋代）

高架添风韵，芳醪共姓名。苏州凝燕寝，疑是此香清。
西江月 其一
石孝友（宋代）

歌彻秋娘金缕，醉扳织女云车。而今谁复荐相如。

拔剑茫然四而。

好景凭诗断送，闲愁著酒消除。镜中丝发莫惊呼。

春满珠帘绣户。
红麻头
贾似道（宋代）

红麻秉性敌刚强，赤项红班脚{外囗内昆}长。
翅紫牙湾如桑剪，诸虫交口便难当。
偈颂一百二十三首
释祖钦（宋代）

湛湛澄澄，孤明历历，
未是到家消息。直饶尽底掀翻，
不留朕迹，其奈参天荆棘。
水调歌头·我饮不须劝
辛弃疾（宋代）

淳熙丁酉，自江陵移帅隆兴，到官之三月被召，司马监、赵卿、王漕饯别。司马赋《水调歌头》，席间次韵。时王公明枢密薨，坐客终夕为兴门户之叹，故前章及之。

我饮不须劝，正怕酒樽空。别离亦复何恨？此别恨匆匆。头上貂蝉贵客，苑外麒麟高冢，人世竟谁雄？一笑出门去，千里落花风。
孙刘辈，能使我，不为公。余发种种如是，此事付渠侬。但觉平生湖海，除了醉吟风月，此外百无功。毫发皆帝力，更乞鉴湖东。
送柳秀才往连州看弟
马戴（唐代）

离人非逆旅，有弟谪连州。楚雨沾猿暮，湘云拂雁秋。

蒹葭行广泽，星月棹寒流。何处江关锁，风涛阻客愁。
赠雷乡张明府
曹松（唐代）

任官征战后，度日寄闲身。
封卷还高客，飞书问野人。
废田教种谷，生路遣寻薪。
若起柴桑兴，无先漉酒巾。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵 其六
宗臣（明代）

君试探玄草，吾能把素书。问奇频载酒，真作子云居。
前作未尽复集五古以足题面六首 其三
曹家达（清代）

气和天惟澄，虚室有馀闲。幽兰生前庭，绿酒开芳颜。

良日登远生，悠然见南山。道狭草木长，飞鸟相与还。

缪得固穷节，高操非所攀。
隆兴书堂自警三十五首 其三十五
陈淳（宋代）

成汤之盘铭，新焉旦复旦。未闻作圣功，毫釐有间断。
和鲜于大受崇先观饯别曾元中
陈师道（宋代）

此别未为远，两都东西州。
情亲有乖隔，江湖成阻修。
脱尘度翠密，徐行当寻幽。
各有惜别怀，共此一日留。
意合岂待约，酒尽不更求。
阙词固未可，忍手亦何犹。
坐有黄冠师，未解逍遥游。
兴来我与共，醉罢君当休。
僧房火可亲，此乐行且谋。
万事自纠纷，高怀元一丘。
偈颂七十二首
释祖钦（宋代）

鹭鸶立雪非同色，明月芦花不似他。
若作龙生龙子会，目前一路已千差。
赠敏求
舒岳祥（宋代）

抄书满架笔无尘，自是餐霞洞里人。
性癖贪吟如好色，话终更仆尚留宾。
爱花更缩栽蔬地，开径还通指竹邻。
不是不贫贫得雅，如今金坞总输贫。
过陂子迳五十余里，乔木蔽天，遣闷七绝句
杨万里（宋代）

为怜上轿啮人肩，下轿行来脚底穿。
客子心心愁欲暮，碧云偏作半阴天。
经局感言
王安石（宋代）

自古能全已不才，岂论骐骥与驽骀。
放归自食情虽适，络首犹存亦可哀。
送钱申伯如邵武
李纲（宋代）

钱郎与世苦不谐，胸次徒抱经纶才。行年五十犹未试，蟠蛰虽久愆风雷。

扫除习气趣空寂，华藏重重恣游历。世间幻妄此道真，未必亨通胜穷阨。

我方卧病南海滨，喜君襟抱时相亲。胡为乘兴有所适，使我怅望归飞云。

兵戈格斗何时息，田园将芜归未得。同是天涯流落人，此心炯炯君应识。

闽山六月丹荔枝，火齐堆盘侑一卮。愿言及此复过我，岁晚勿负沧海期。

醉乡我已成真隐，君亦逃禅学苏晋。乐天不醉即谈禅，此外悠悠真须忍。
梅花集句 其五十九
李龏（金朝）

隔屋穿篱见一枝，幽香深谢好风吹。儿家门户重重闭，纵有春来何处知。
和彦达新居
胡寅（宋代）

喜居夏屋成，竹树讙燕雀。
门径眇云水，亦见轮蹄错。
君本有用才，魏匏自濩落。
平生五车勤，岁晏一箪乐。
永言青眼旧，每笑春风薄。
共何贞石心，火炎岂能铄。
激志山岳耸，放怀宇宙廓。
过我虽蹁跹，拄杖得所托。
但惭城市过错，兼味止葵藿。
方罗玉尘挥，忽听金奏作，
薰然陶天和，宁复慕人爵。
澹泊道义交，已谢势利怍。
遥知尊杓存，酒熟待同酌。
姚源忆故人 赠华亭仙大师攒三字
马钰（金朝）

仙老真禅老。万缘拂扫。下心最妙。俄然了。神气精三宝。闲烹炉灶。丹成惊早。真如好。
题赵昌父太社寄桃源何道士
魏了翁（宋代）

八十六年彊健客，求余判断二苏诗。年来点检室中事，问着邻家总不知。
赏梅花有怀曼叔
韩维（宋代）

逍遥堂下去年梅，还向春来撩乱开。
白发每思同泛客，红芳应乱久停杯。
鸭头新浪暌游泛，鹭羽遗民寄剸裁。
闻说铃斋多暇豫，何时度曲逐风来。
寄示赵书年陈起雷
吴祖修（清代）

千里歌骊竟不闻，尚思尊酒数论文。过门不入能无憾，未敢人前薄待君。
春暮
钱选（宋代）

晴日溪光动草堂，两峰浮翠瞰沧浪。
独挥羽扇何事，更叹芒鞋为底忙。
一水澄清鱼避影，万红狼藉蜨分香。
东风自是无情物，白日杨花莫漫狂。
山中问月
白居易（唐代）

为问长安月，谁教不相离。昔随飞盖处，今照入山时。

借助秋怀旷，留连夜卧迟。如归旧乡国，似对好亲知。

松下行为伴，溪头坐有期。千岩将万壑，无处不相随。
舟中望五老峰
陈偕灿（清代）

我昨买棹渡彭蠡，北风打头吹细雨。庐山缥缈没云中，九十九峰那得数。

朝来新霁湖光融，船头无数青芙蓉。舟人呼我看山起，插天直指五老峰。

五老云中称遁叟，商山四皓难为友。女娲煅鍊巨灵摩，混沌至今形不朽。

九叠丹屏不可扪，三桥横互开重门。香炉列案紫烟袅，其他一一如儿孙。

嗟余学道苦未得，探奇不到长庚宅。诛茅有约负重来，坐令匡君为惋惜。

今年四十已华颠，五老相看犹少年。山中石芝傥可得，梨眉鹤发真顽仙。

明当更与山灵约，壮游何用夸五岳。径骖白鹿从卢敖，谁道长生不可学。
点绛唇（武都静林寺妙峰亭席上作。假山前引水，激起数尺）
毛滂（宋代）

秀岭寒青，冷泉凌乱催秋意。佩环声里。无限真珠碎。

叹我平生，识尽闲滋味。来闲地。为君一醉。万事浮云外。
宣城崔大夫召联句，偶疾不获赴因献
许浑（唐代）

心慕知音命自拘，画堂闻欲试吹竽。茂陵罢酒惭中圣，

漳浦题吹怯大巫。鬐鬣几年伤在藻，羽毛终日羡栖梧。

还愁旅棹空归去，枫叶荷花钓五湖。
展敬文孝庙
喻良能（宋代）

才昔高南国，名今播八纮。
英姿留此地，馀泽及编氓。
仙去江山在，恩来日月明。
经从千载后，款谒荐微诚。
醉落魄（东叔兄生日）
魏了翁（宋代）

才难如此。一门生许奇男子。长公更是惺惺底。千百年间，一寸心为纸。

人知公在诗书里。天知公在诗书外。人间百顺由公起。公把无心，总备人间事。
喜迁莺 三首 其一 次康伯可贺费清湖初度
夏言（明代）

凉生秋早。正七夕才过，清湖日晓。白苎衣轻，青藜杖稳，林下又添一老。

从教岁月优游，休管江湖廊庙。任傍人、说束帛重征，蒲轮再召。

表表。羡龙驹，海鹤精神，屹立如嵩少。春酒开筵，锦袍归里，增得寿星光耀。

况是功名到手，满眼向平愿了。但醉来、对葛岭天高，鹅峰月小。
二十一弟寿二首
项安世（宋代）

肇开元圣千年学，曾是吾家七岁童。
门户只今须自力，诗书排日看新功。
论语绝句一百首
张九成（宋代）

算来此亦是寻常，不比其他味较长。
孔子弦歌颜子乐，大家相见没商量。
题九龙庵新楼
赵汸（元代）

楼观凭虚倚玉台，远涵空翠绝浮埃。璿玑宵转星辰近，沆瀣朝盈户牖开。

雷劈苍崖龙起立，风翻碧海鹤飞回。仙家自信春长好，应笑胡僧辨劫灰。
高楼对酌怆然有思
余怀（清代）

建业千尊碧，不知春复秋。平生惟独往，兹夕喜同游。

天地心归处，古今人倚楼。名山支手板，百尺听江流。
晚坐散花之室
邓深（宋代）

官居无处寄幽栖，洞户深沉坐最宜。
静拨炉薰挹香气，问论画壁数花枝。
虫鸣颇似雁来后，果熟还如莺老时。
吹彻角声巫峡晚，片云催雨更催诗。
颂古十二首
释智深（宋代）

吹毛剑首乾坤黑，臂堕山河掩日光。
趯起须弥头倒卓，方知两两不成双。
唐多令 其二 将归感旧
吴绮（清代）

水阁带春城，桃花骂小莺。二十年、重到红亭。多少烟云都过眼，山只对，故人青。

往事漫伤情，扬州旧月明。算吾侪、酒恋诗萦。今夜不将鹦鹉醉，明日里，片帆轻。
和立斋先生雁山韵
车若水（宋代）

洗山出穹石，削空蹲苍城。一清屹万古，何物相与形。

步涉贪深游，往往神所兵。立斋立千仞，天地鉴清声。

平平溯龙准，不见猿鸟惊。斯道今泬寥，斯人世重轻。

擎天只柱健，此嘱谁堪膺。
壮士篇
张华（魏晋）

天地相震荡，回薄不知穷。
人物禀常格，有始必有终。
年时俯仰过，功名宜速崇。
壮士怀愤激，安能守虚冲？
乘我大宛马，抚我繁弱弓。
长剑横九野，高冠拂玄穹。
慷慨成素霓，啸咤起清风。
震响骇八荒，奋威曜四戎。
濯鳞沧海畔，驰骋大漠中。
独步圣明世，四海称英雄。
理山避暑竹亭有作见寄次答
周诗（明代）

阮生能抗俗，嵇子得长林。
僻境寡人迹，开窗多鸟音。
苍藤挂朱日，短榻卧重阴。
羡尔忘机事，云山意已深。
水调歌头·穷达付天命
徐冲渊（宋代）

穷达付天命，生死见交情。人今老矣，□□狗苟与蝇营。赢得一头霜雪。闲却五湖风月。鸥鸟负前盟。颜厚已如甲，太息误平生。

相箕山，怀颍水，挹馀清。只今归去，沧浪深处濯吾缨。笑抚山中泉石。细说人间荆棘。有道苦难行。好补青萝屋，且占白云耕。
赋得泛泛水中凫诗
江总（南北朝）

归凫沸卉同。
乱下芳塘中。
出没时衔藻。
飞鸣忽扬风。
浮深或不息。
戏广若乘空。
春鹦徒有赋。
还笑在金笼。
清明日病卧闻三司诸公出城
何景明（明代）

伏枕花辰过，闭门樽酒空。宾朋临水上，供帐出城中。

柳色龙池雨，莺歌柘苑风。秦川多胜事，游赏未能同。
送沈子寿
吴芾（宋代）

孤城度日宛如年，赖有吾人慰眼前。
把酒论文方累月，扬鞭别我遽朝天。
长才合赴风云会，新渥行沾雨露边。
帝里故人如见问，为言衰悴愈皤然。
题父墓亭
林若渊（宋代）

虎踞龙蟠经几春，靖康孤节照苍旻。至今凛凛有生气，愧死当年膜拜人。
喜马戴冬夜见过期无可上人不至
姚合（唐代）

客来初夜里，药酒自开封。老渐多归思，贫惟长病容。

苦寒灯焰细，近晓鼓声重。僧可还相舍，深居闭古松。

内殿臣相命，开樽话旧时。夜钟催鸟绝，积雪阻僧期。

林静寒声远，天阴曙色迟。今宵复何夕，鸣珮坐相随。
以诗句咏梅·未将梅蕊惊秋眼
方蒙仲（宋代）

只言梅信末，不柰此愁何。
莫待一枝折，撩人愁更多。
临江仙（盘洲饯汉章）
洪适（宋代）

两载绣衣频驻节，金莲曾印青苔。匆匆归去寿琼杯。曲终挥别泪，江上片帆开。

记得秋宵山吐月，酒酣同上层台。杖藜何日解重来。相思凭过雁，飞送一枝梅。
次韵元衡病酒伏枕
赵蕃（宋代）

阴从元日到人日，四体不佳真若病。
每烦从事与料理，百战不能图一胜。
几思屏去不复亲，茗碗薰炉事閒静。
鸣鸠聒聒殊未已，门外雨狂风亦横。
此时但觉浊醪贤，少日漫知黄卷圣。
木兰花（四之三·林钟商）
柳永（宋代）

虫娘举措皆温润。每到婆娑偏恃俊。香檀敲缓玉纤迟，画鼓声催莲步紧。

贪为顾盼夸风韵。往往曲终情未尽。坐中年少暗消魂，争问青鸾家远近。
郡斋雨中与诸文士燕集
韦应物（唐代）

兵卫森画戟，宴寝凝清香。
海上风雨至，逍遥池阁凉。
烦疴近消散，嘉宾复满堂。
自惭居处崇，未睹斯民康。
理会是非遣，性达形迹忘。
鲜肥属时禁，蔬果幸见尝。
俯饮一杯酒，仰聆金玉章。
神欢体自轻，意欲凌风翔。
吴中盛文史，群彦今汪洋。
方知大藩地，岂曰财赋强。
送文政禅者
释重顯（宋代）

古有焦桐音，听寡不在弹。
古有阳春曲，和寡不在言。
言兮牙齿寒，未极离微根。
弹兮岁月阑，未尽升沉源。
少林几坐花木落，庾岭独行天地宽。
因笑仲尼温伯雪，倾盖同途不同辙。
麟兮凤兮安可论，许兮巢兮复何说。
秋光澄澄蟾印水，秋风萧萧叶初坠。
送君高蹈谁不知，如曰不知则为贵。
登扫叶楼记
管同（清代）

自予归江宁，爱其山川奇胜，间尝与客登石头，历钟阜，泛舟于后湖，南极芙蓉、天阙诸峰，而北攀燕子矶，以俯观江流之猛壮。以为江宁奇胜，尽于是矣。或有邀予登览者，辄厌倦，思舍是而他游。

而四望有扫叶楼，去吾家不一里，乃未始一至焉。辛酉秋，金坛王中子访予于家，语及，因相携以往。是楼起于岑山之巅，土石秀洁，而旁多大树，山风西来，落木齐下，堆黄叠青，艳若绮绣。及其上登，则近接城市，远挹江岛，烟村云舍，沙鸟风帆，幽旷瑰奇，毕呈于几席。虽向之所谓奇胜，何以加此？

凡人之情，鹜远而遗近。盖远则其至必难，视之先重，虽无得而不暇知矣；近则其至必易，视之先轻，虽有得而亦不暇知矣。予之见，每自谓差远流俗，顾不知奇境即在半里外，至厌倦思欲远游，则其生平行事之类乎是者，可胜计哉！虽然，得王君而予不终误矣，此古人之所以贵益友与。
望九华
李曾伯（宋代）

犹记午桥边，曾吟太华莲。
浮生春梦耳，山色故人然。
翠滴层峦雨，青横一抹烟，
何时身此境，濯我以清泉。
春晚寄杨十二，兼呈赵八（时杨生馆于赵氏）
元稹（唐代）

蒙蒙竹树深，帘牖多清阴。避日坐林影，馀花委芳襟。

倾尊就残坐，舒卷续微吟。空际飏高蝶，风中聆素琴。

广庭备幽趣，复对商山岑。独此爱时景，旷怀云外心。

迁莺恋嘉木，求友多好音。自无琅玕实，安得莲花簪。

寄之二君子，希见双南金。
家书兼寄诸友
赵绍祖（清代）

二月江城客，春愁入酒醺。登高见天末，别浦有归云。

明日家书去，征帆带夕曛。梅花不堪折，岭上落纷纷。
楚清之画乐天小娃撑小艇偷采白莲回不解藏踪迹浮萍一道开诗因题其后
党怀英（金朝）

乐天归卧湖山边，閒买池塘娱莫年。小蛮巳老樊素去，心地玲珑如白莲。

室中谁遣散花天，故点襌衣香破襌。鸳鸯为报窃花处，题诗要戏小婵娟。

红妆秋水照明蠲，清之粉本清且妍。道人无心被花恼，对画作诗真适然。

君不见元亮投名莲社里，不妨更赋閒情篇。
燕嬉舟
舒岳祥（宋代）

西湖锦舫帘垂额，越上乌篷铁簇头。
江堰不通人已老，竹深荷净且迟留。
晚步
韩淲（宋代）

万木山彩翠，一水涧沦漪。放步且曳杖，有怀还赋诗。

我之所安适，人以为娱嬉。南风送晚雨，何处不相宜。
晚步松岭
释今回（明代）

虬枝百尺自干霄，傍石蟠空属后凋。孤干讵欺天畔雪，倚风先起海门潮。

云垂宝盖阴层叠，月满龙鳞影动摇。物外山中堪赏处，孤筇无伴意萧萧。
山居绝句六首 其五 秋
郭祥正（宋代）

有酒看云饮，无书寄雁回。数蛩鸣败草，一叶落青苔。
丁卯春苦雪次陶掌科世和韵
潘希曾（明代）

顽阴春不退，急雪日争飞。竟夕明通牖，乘风暗入帏。

不成宜麦明，空假却蝗威。漫拥袁安户，偏沾东郭衣。

燮调吾道拙，斟唱此心违。挟纩何当喜，重裘幸免讥。

耽诗应益瘦，多病故难肥。拟订梅花约，山阴访钓矶。
渔村晚照
周忱（明代）

西岑瞰斜日，沧波散晴霞。返照在汀树，依依归暮鸦。

渔翁已收网，沽酒来东家。
八月十五夜对月独坐
王廷陈（明代）

月当三五满，绝胜是今宵。夹露兰光湿，含风桂影飘。

谢客怀空结，西园谁见招。徘徊星汉侧，吟咏亦逍遥。
绝句
欧阳鈇（宋代）

桑麻得雨更青葱，芍药留春结晚红。
怪得鸟声如许好，此身还在乱山中。
梧窗二首
白玉蟾（宋代）

世事如尘扫又生，梧窗终日坐冥冥。
有时饮罢却行乐，立看风吹阁上铃。
留正仲篆畦
舒岳祥（宋代）

子欲寻安道，吾方梦惠连。
雪花成小雨，春草傍残年。
悄悄论诗夜，阴阴驻客天。
自惭私酿薄，一酌醉谁先。
石洞二首
李流谦（宋代）

春梦断不记，春游谁与同。
竹斜过午日，池皱晚来风。
柳已都齐绿，桃犹约略红。
流莺啼未了，又过短墙东。
梅雪四律代张翚徐术陆平沈廉赋 其四
凌云翰（元代）

老干柔条被雪封，五花还与六花重。从渠易改清癯态，到底难藏冷淡容。

弄色却非怜冻雀，收香长是误寒蜂。何如插向铜鉼里，煮水煎茶兴更浓。
题峻极下院列岫亭诗
李廌（宋代）

山色满亭亭倚空，与君俱在画图中。
解道龙腾青壁断，令人却忆漫浪翁。
诗境
吴龙翰（宋代）

流水环诗境，未容尘土侵。
步迂松径曲，坐占草堂深。
秋句蛩分和，山杯鸟劝斟。
好怀无客共，相对一瑶琴。
过九疑
马大同（宋代）

行尽平冈十里间，好山迎我翠相环。
九疑更在云深处，只恐天高不可攀。
广平别友
马之骦（清代）

两易春衣共薜萝，乍临风柳听骊歌。悬知别后清宵梦，只向邯郸道上过。
商山道中
张乔（唐代）

春去计秋期，长安在梦思。多逢山好处，少值客行时。

云起争峰势，花交隐涧枝。停骖一惆怅，应只岭猿知。
凤锵锵
杨维桢（元代）

凤锵锵，求其凰。
凰既得，不复念母将。
不如城头乌，日日夜夜哺母与母翔。
独坐
道原法师（明代）

客至固足喜，不至静亦佳。
柴门终日掩，风过有时开。
岂不念笑终，轻易交成乖。
庭柯有好鸟，众音何喈喈。
晨征暮来止，乃与我心谐。
远父往富沙兼简马庄父二首 其一
赵蕃（宋代）

徐郎既吴越，王子又瓯闽。孰与还仍往，惟馀病与贫。

尚寒花有信，欲尽雨催春。子去宁关抱，余留独损神。
渊鱼
薛季宣（宋代）

跃跃渊鱼，言泉之涸。有束樊笼，既幽其鹤。眷言怀之，翰飞戾天。

薄言存之，泳于重泉。蹙蹙何嗟，靡生靡活。胥失其沦，上下靡所。

察视其浅矣，宛转于泥。就其幽矣，安处于栖。匪我之云为，何适何归。

曰有虞衡，莫我肯知，亦莫我肯悲。父母何其，呜呼苍天，盖亦勿思。

尾鱼既赪，鹤樊既鸣。孰听其声，孰视其形。岂无高天，翱翔靡路。

岂无重泉，职职靡寓。洋洋者鱼，惟渊之实。鹤飞于九霄，时岂笼中物。
杂咏一百首·张承业
刘克庄（宋代）

敕使为唐患，忠唐独有君。
晚知王自取，误杀老监军。
荒城 其二
赵葵（宋代）

乌桓城下雨初晴，紫菊金莲漫地生。最爱多情白翎雀，一双飞近马边鸣。
依韵和正仲赋杨兵部吴兴五题·碧澜堂
梅尧臣（宋代）

虚云临滉漾，桥势对隆穹。
环佩佳人去，汀洲翠带空。
橘船过砌下，兰栋起云中。
欲问芳菲地，吴王一废宫。
雪中泛舟
黄裳（宋代）

云汉双眸冷，瑶池两桨轻。六花来酒面，万霰作蓬声。

虚实终何有，高低已混成。拿舟缘此景，岂为戴君行。
醉花阴（学士生日）
李弥逊（宋代）

池面芙蕖红散绮。鹊噪朱门喜。环佩响天风，香霭杯盘，更约麻姑侍。
尘寰不隔蓬莱水。束带岩廊戏。瘦鹤与长松，且伴臞仙，久住人间世。
薛德之之江东简熊西玉诸公
林景熙（宋代）

乍逢还又别，龙竹葛陂阴。
野水流春远，江云入暮深。
新知满湖海，遗老在山林。
解后如相问，凭君道素心。
题海陵寓舍四首之一
贺铸（宋代）

藜藿荒庭微迳通，支撑破屋古池东。
暮凉百燕抵突雨，昼静一蝉饕餮风。
隐几敢希南郭久，移文方诮北山空。
森然槐柳相差地，它日低回忆个中。
宁郡未复大兵云集居民转徙悲不自胜
刘树堂（清代）

积雪连天白，重阴翳未光。边城飞羽檄，转徙泪成行。

裋褐不完体，饥孩弃路旁。宁无慈母意，待哺有高堂。

昔也栖丹穴，俯仰乐未央。中途一失所，饮恨百年长。

豺虎食当道，白骨萎沙场。身死知何处，凄怆断衷肠。

过者不忍闻，如渡深无梁。何时济舟楫，欢腾齐万方。
小梁州·秋
贯云石（元代）

芙蓉映水菊花黄，满目秋光。枯荷叶底鹭鸶藏。金风荡，飘动桂枝香。〔幺〕雷峰塔畔登高望，见钱塘一派长江。湖水清，江湖漾，天边斜月，新雁两三行。
马姬馆赠梅子马
徐熥（明代）

宝剑逢人脱赠轻，平生肝胆片言倾。千秋白社工文客，半世青楼薄倖名。

枕上杨花今日泪，渡头桃叶旧时情。囊中不管黄金尽，犹买娇歌夜夜声。
凤凰山
凌岩（宋代）

一峰云气接蓬莱，白石磷磷护碧苔。几向凤凰池上望，不知何日凤凰来。
岁暮感怀以余年谅无几休日怆已迫为韵
陆游（宋代）

在昔祖宗时，风俗极粹美，人材兼南北，议论忘彼此。
谁令各植党，更仆而迭起；中更夷狄祸，此风犹未已。
臣不难负君，生者固卖死。
傥筑太平基，请自厚俗始。
华亭百咏·小隐园
许尚（宋代）

妆点林泉趣，销除市井心。
平生跧伏计，到此意偏深。
未优堂杂咏 其五
严而舒（明代）

画野原无等，山城各自閒。催科须片刻，鞭朴可全删。

四望峰千叠，平临水一湾。渔樵歌并发，所喜语俱蛮。
送郑说道太博监内法酒库
郭祥正（宋代）

故人京洛来，共话十年别。朱颜虽未彫，颇有鬓间雪。

夫君起文学，今乃官曲糵。虽云屈雄才，犹喜待金阙。

朝政今更新，百执勇施设。愿言慎所职，法酿务精洁。

上方祭祀馀，一饮兹以悦。云霄即横飞，勉勉著勋烈。

行将鸳鹭群，何暇笑跛鳖。跛鳖亦自知，中心冷如铁。
宿茅山道院
皇甫汸（明代）

逶迤仙径礼神君，缥缈三峰锁白云。丹洞桃花春正发，星坛瑶白岁常芬。

山间鍊药人难识，天上吹笙世讵闻。独宿便思成道去，夜深鸾鹤幸来群。
入穷巷谒李材叟翘叟戏赠兼简田子平三首
黄庭坚（宋代）

紫冠黄钿网丝窠，蝶绕蜂围奈晚何。
二叟家居如避世，开门自少俗人过。
戊辰元日谕止行礼亲笔书大吉春条分赐诸臣
陈宝琛（清代）

筮易初爻得允升，堂廉合志有明徵。未乾墨画蝉联下，群捧红笺雀跃兴。

书戒日新惟一德，圣由天纵固多能。六龄亲手挥神笔，岁岁宜春受宠曾。
和危山臞寄弟四首 其一
傅若金（元代）

天子开朝策治安，近臣每入漏初残。香飘紫殿回金雀，仗下彤庭度玉鸾。

御苑纵田春正乐，边城吹角夜犹酸。腐儒未省经邦计，直道休歌《行路难》。
赵威后问齐使
战国策（先秦）

齐王使使者问赵威后。书未发，威后问使者曰：“岁亦无恙邪？民亦无恙邪？王亦无恙邪？”使者不说，曰：“臣奉使使威后，今不问王而先问岁与民，岂先贱而后尊贵者乎？”威后曰：“不然，苟无岁，何以有民？苟无民， 何以有君？故有问，舍本而问末者耶？”

乃进而问之曰：“齐有处士曰锺离子，无恙耶？是其为人也，有粮者亦食，无粮者亦食；有衣者亦衣，无衣者亦衣。是助王养其民也，何以至今不业也？叶阳子无恙乎？是其为人，哀鳏寡，恤孤独，振困穷，补不足。是助王息其民者也，何以至今不业也？北宫之女婴儿子无恙耶？彻其环瑱，至老不嫁，以养父母。是皆率民而出于孝情者也，胡为至今不朝也？此二士弗业，一女不朝，何以王齐国，子万民乎？於陵子仲尚存乎？是其为人也，上不臣于王，下不治其家，中不索交诸侯。此率民而出于无用者，何为至今不杀乎？”
下第后侍家大人归里彡石叔有感赋二律即次原韵 其一
江如藻（清代）

两年失意兼贫病，旅况凄凉十倍加。形影相怜谁浩叹，风尘久驻易思家。

栖身那觅数椽屋，放眼且看几树花。三伏高楼何以过，湘帘权耐暑风遮。
癸巳燕台杂感 其三
左宗棠（清代）

青青柳色弄春晖，花满长安昼掩扉。答策不堪宜落此，壮游虽美未如归。

故园芳草无来信，横海戈船有是非。报国空惭书剑在，一时乡思入朝饥。
秋怀 其六
王元俸（明代）

年来踪迹近何如，依旧风尘一客裾。

江塔眺山青入佛，池荷覆水暖依鱼。逢人耻作千金赋，杰阁空藏二酉书。

世事浮云何足问，起挑残烛独踌躇。
谢陈尉宏父惠潮阳蕉丝碑刻因求宿诺韩文
王迈（宋代）

寒儒食贫面四壁，更苦春寒寒到骨。故人天末有书来，不寄绨袍寄絺绤。

感君高谊挟纩温，况有石刻华吾轩。何时揩拭眵昏眼，待看昌黎玉洁文。
如空上人移居大云寺
周贺（唐代）

竹溪人请住，何日向中峰。瓦舍山情少，斋身疾色浓。

夏高移坐次，菊浅露行踪。来往湓城下，三年两度逢。
皇帝合端午帖子
卫泾（宋代）

远人新有约和书，并塞狼烟指日无。
圣主忧民轸宵旰，宫中犹绾辟兵繻。
次韵张丞二首
陈造（宋代）

槁梧闲据自沈吟，投老真成负此心。
酒沃渴鲸悲事往，官随跛憋笑吾今。
进为终愧周人朴，归去曾无陆子金。
尚赖君诗慰牢落，时清聋聩发纯音。
偈倾一百三十三首
释法薰（宋代）

佛祖真机，曾无淮的。
钩锁连环，刀挑不出。
石田有个道处，未必诸人委悉。
摩诃般若波罗蜜，甚深般若波罗蜜。
野菊
王庭坚（金朝）

斗鸡台下秋风里，白白黄黄无数花。日暮城南城北道，半随榛棘上樵车。
酬崔使君寄麈尾
武元衡（唐代）

贤人嘉尚同，今制古遗风。寄我襟怀里，辞君掌握中。

金声劳振远，玉柄借谈空。执玩驰心处，迢迢巴峡东。
山居杂诗九十首 其二十七
曹勋（宋代）

士不远千里，访我村落中。话旧语益密，论交颜不红。

酒炙乏供给，近制相延容。白饭与青刍，且饷驴与僮。
北山晚望
林逋（宋代）

晚来山北景，图画亦应非。
村路飘黄叶，人家湿翠微。
樵当云外见，僧向水边归。
一曲谁横笛，蒹葭白鸟飞。
梅花十咏·蓓蕾
张至龙（宋代）

历历衔冰霜，缀作珠的皪。
香色俱浑然，花中之太极。
和衡守宋安序送行诗
文天祥（宋代）

玉立湘西第一州，丹梯小为岳云留。
东风城郭人行乐，春日旌云公出游。
便趁绨香摩碧汉，莫嫌绣影涴清流。
两君相见衣冠好，记取儿孙好话头。
方共衡云把酒杯，春风吹向郁孤台。
雁将回处惊帆落，花未开时怯笛催。
别草可堪游子去，寄梅应为故人来。
临行笑觅凝香谱，十驾那追逸骥材。
病去
陆游（宋代）

病去身差健，秋高气渐寒。
未甘常伏几，时作一凭阑。
玉粒炊粳软，香尘捣药残。
欣然顾儿辈，灯下语团栾。
蝇虎六言
杨万里（宋代）

长有青蝇入梦，初无白额负嵎。
傅业义皇网罟，齐名斗谷於菟。
绍兴祀高禖十首 送神用《理安》。
郊庙朝会歌辞（宋代）

嘉荐令芳，有严禋祀。神来燕娭，亦既醉止。风驭言还，栗然歘起。

以祓以除，锡我蕃祉。
秋日独饮二首
赵蕃（宋代）

秋风何时来，庭树非昨好。
树犹不自持，况问青青草。
人生甚草木，阅世安可保。
赖此忘忧物，陶公盖知道。
秋怀
性道人（清代）

朔风哀角起孤城，强就东篱对菊英。侠气驱愁存傲骨，诗怀借酒出奇兵。

碧云黄叶清秋色，蒲枕青镫旅馆情。敝葛何堪当此际，新凉渐向永宵生。
引烟坞
杜捍（宋代）

行爱种桃处，濛濛罩轻素。花深人不辨，似入迷仙路。
瓶花
李云岩（清代）

点检春风事，瓶花最可怜。
本根不知处，犹自向人妍。
曲江二首
李山甫（唐代）

南山低对紫云楼，翠影红阴瑞气浮。一种是春长富贵，

大都为水也风流。争攀柳带千千手，间插花枝万万头。

独向江边最惆怅，满衣尘土避王侯。

江色沈天万草齐，暖烟晴霭自相迷。蜂怜杏蕊细香落，

莺坠柳条浓翠低。千队国娥轻似雪，一群公子醉如泥。

斜阳怪得长安动，陌上分飞万马蹄。
书叹
陆游（宋代）

髧髦承学绍兴前，历看人间七十年。
扑满终归弃道侧，鸱夷犹得载车边。
钓船夜泛吴江月，醉眼秋看楚泽天。
造物未容书鬼录，残春又藉落花眠。
醉太平
沈允慎（清代）

微风画廊。斜阳绣窗。欲临金镜慵妆。对花枝忖量。

青笺半方。乌阑数行。情丝还比春长。写东风太忙。
次韵子云种竹
韩元吉（宋代）

官居地多隙，种竹及春早。
萧然三亩园，便可事幽讨。
层峦寓岩石，一目惜尽了。
移根互掩映，取径作深杳。
飞来风乌鹊，相唤亦栖绕。
微风与新月，屡舞欣嫋嫋。
用知亭馆閒，有竹自能好。
堂前艺梅花，堂后列萱草。
叩门有俗客，未至迹互扫。
遥怜敬亭下，巷僻客仍少。
庭隅方解箨，相对亦社保。
吟哦五字句，饮水良不饱。
春雷发头角，茧栗未应小。
卜居如有得，破地出池沼。
胸中千亩计，岂顾万事扰。
他年醉林间，准拟成二老。
落花
黄滔（唐代）

落花辞高树，最是愁人处。一一旋成泥，日暮有风雨。

不如沙上蓬，根断随长风。飘然与道俱，无情任西东。
病起二首
释智圆（宋代）

衡门牢落雨苔斑，病起深秋气象闲。
照水未能嗟白发，倚栏重得见青山。
风高砌木蝉犹噪，社近茆堂燕已还。
孤坐孤吟又终日，有谁来此问衰颜。
和麟老韵五绝
王炎（宋代）

居似鹪鹩巢一枝，意如倦翼怯高飞。
尚怜身是他乡客，梦绕松楸赋式微。
北墙董羽水
宋祁（宋代）

万叠云涛墨海间，天机地轴共回环。
悠然便有沧溟意，况在灵鳌首冠山。
和颜长官百咏·渔父
朱继芳（宋代）

秋风淅淅猎菰蒲，如此江山其可孤。
天与玻瓈三万顷，更添一半夕阳铺。
芗林五十咏·驾月桥
杨万里（宋代）

紫霓横天度，银盘涌水来。
先生骑霓脊，盘上卷金杯。
和谹父问讯吉父
王洋（宋代）

北园依梵庋，东郭据梧桐。
鹤并千年骨，诗传一祖风。
有愁添鬓白，无药驻颜红。
台上秋期句，思君类渴虹。
禅人并化主写真求赞 其四一六
释正觉（宋代）

鼻直口四方，眉低眼三角。默默句难传，深深谁转脚。

入挂树之壶，天地能阔。得烂柯之棋，黑白未错。如今更不囊藏，到处随宜著落。
透碧霄（同前）
曹勋（宋代）

阆苑喜新晴。正桂华、飘下太清。宝御凉秋，梦祥明月，天开辅盈成。宫闱女职遵慈训，见海宇仪型。奉东朝、晨夕趋承。化内外、咸知柔顺，已看彤管赋和平。

宴坤宁。香腾金猊，烟暖秘殿彩衣轻。六乐丝竹，绕云萦水，总按新声。天临帝幄，亲颁寿酒，恩意兼勤。雁行缀、宰府殊荣。愿万亿斯年，南山并永，坤厚赞尧明。
宫词 其五十六
赵佶（宋代）

水精澄莹一屏方，置近盘龙宝砚傍。海玉森森红挺秀，琐窗清楚兴何长。
十报恩 道友问在家能修行否
马钰（金朝）

神仙要做恋妻男。忙里偷闲道上参。清净门庭无意认，淫情术上入心贪。欲求家道两全美，怎悟寂寥一著甘。莫待酆都追帖至，早归物外住云
新市驿别郭同年
张咏（宋代）

驿亭门外叙分携，酒尽扬鞭泪湿衣。
莫讶临歧再回首，江山重叠故人稀。
偈颂八十七首
释慧开（宋代）

茅庵草舍住山深，无奈檀那错访寻。
了却先师未了底，恶声从此满丛林。
琵琶仙 乙巳早春过吴门作
厉鹗（清代）

帆色新年，又轻约、水枕春寒同载。堤上沽酒，人家湘梅已先卖。

载照傍、红楼未启，惜犹护、一层芳霭。趁燕裙归，调鹦槛远，尘梦都改。

悄弹指、閒立平沙，更吹绿吴波缓衣带。堪笑天涯踪迹，有垂杨相待。

人意与、东风是客，洗软香、雨际烟外。且听钟度枫桥，旧情如在。
皇后阁春帖子
赵湘（宋代）

后德侔姬国，嫔风协舜家。
进贤阳为长，修教月增华。
秋晚三首
张舜民（宋代）

久雨秋深对晚晴，近山昏黑远山明。
滩头艇子排行系，水底鱼儿作队行。
衰柳带风犹喜舞，残蝉送日尚能鸣。
角冠藜杖何为者，独向溪边忘姓名。
汉铙歌十八首 其十七 远如期
胡应麟（明代）

远如期，游四方。北碣石，南潇湘。西太华，东扶桑。凿混沌窍燕中央。

饮则食兮乐而康。以寻列仙拾金光。飞翔八极行七襄。

驰驱绝冥观大荒。千秋万祀寿未央。男儿堕地桑弧蓬矢射四方。

安得老死一丘，局促若辕下驹守故乡。
熙宁以后祀高禖六首
佚名（隋代）

昔帝高辛，先禖笔祀。
爰揆仲阳，式祈嘉祉。
陈之科牲，授以弓矢。
敷祐皇宗，施于孙子。
潘司马别业
周瑀（唐代）

门对青山近，汀牵绿草长。寒深包晚橘，风紧落垂杨。

湖畔闻渔唱，天边数雁行。萧然有高士，清思满书堂。
雨霁登北岸寄友人
卢殷（唐代）

稻黄扑扑黍油油，野树连山涧自流。

忆得年时冯翊部，谢郎相引上楼头。
游天池院
唐庚（宋代）

上方细路蟠如绾，下有晴川平似坂。近水远山皆可人，跃踊来供搜句眼。

小池中有江湖春，孤洲便可呼白蘋。团团倚槛看清澈，不敢洗耳山僧嗔。
生查子
魏子敬（宋代）

愁盈镜里山，心叠琴中恨。露湿玉阑秋，香伴银屏冷。

云归月正圆，雁到人无信。孤损凤皇钗，立津梧桐影。
和李学士试院感秋二首 其一
黄裳（宋代）

遽往偶相聚，下帘人事稀。感秋那听雨，闻杵屡催衣。

得丧多士梦，行藏群雁飞。黄花期野老，须插满头归。
雪中喜梁养源惠炭
王庭圭（宋代）

雪里乌薪绝市珍，能令寒屋坐生春。此中有句谁能道，暖得曲身成直身。
醉太平 实庵以史梅溪乩词见示和韵
黄燮清（清代）

风寒画廊。月斜画梁。不多几处啼螀。使离人夜长。

诗儿数章。书儿数行。相思消遣昏黄。写罗纨寄将。
秋晚雨中隐几偶书寄圣俞五首 其三
刘敞（宋代）

穷秋未穷草木衰，里人过半单裳衣。谷中吹律不可待，上天爱日何时辉。
登安陆西楼
赵嘏（唐代）

楼上华筵日日开，眼前人事只堪哀。征车自入红尘去，

远水长穿绿树来。云雨暗更歌舞伴，山川不尽别离杯。

无由并写春风恨，欲下郧城首重回。
和山房寺簿见寄韵
何梦桂（宋代）

巨蝮磨牙血万家，天边有鼓许民挝。雷公手执腾云斧，不到移文宥毒蛇。
送王晋之还朝
苏过（宋代）

承平绝羽书，盛德戢武威。将臣归宿卫，礼乐班王畿。

君侯褒鄂裔，汗血馀光辉。马上谈诗笔，笑学孙吴非。

往年缀内朝，缓带临戎机。驾言樽俎间，已觉枹鼓稀。

我卜颍水居，里社得所依。方惩赤丸俗，遽赋杕杜归。

归朝侍玉辇，络马黄金羁。封侯自有骨，坐看择肉飞。
翠微寺
叶秀发（宋代）

茫茫宇宙几分离，晚识真人历数归。
五闰都无半义土，清风千古一麻衣。
煮泉亭
王洋（宋代）

昔人来去本无情，民自贪贤为结亭。
身在云间天缭绕，梦无尘事性疏灵。
撑肠大欠五千卷，拄眼今看万叠青。
景物却因闲处见，前贤诗已说丁宁。
和马君秋日有怀西山韵
桑调元（清代）

延望西山佳，胸中有丘壑。双屐何时蜡，至竟空言托。

爽气开天何，秋风振林薄。圆冰当高空，纤云了不著。

此时峰头眠，一啸鸾音作。冷梦结冰雪，清怨闻猿鹤。

之子藐姑神，微吟见绰约。怅怀空山花，无人自开落。
次韵杜安行见寄六首
郭印（宋代）

华颠何见逼，强半百年身。
眼瞀交书过，心閒药物亲。
卫生元有术，却老未逢人。
此道须君至，寒灯子细陈。
次韵杨廷秀太和万安道中所寄七首
赵蕃（宋代）

几欲裁诗托便风，苦惭别后欠新功。
何时寄我广南作，压倒蕉黄荔子红。
织图二十四首·祝谢
楼璹（宋代）

春前作蚕市，盛事传西蜀。
此邦享先蚕，再拜丝满目。
马革裹玉肌，能神不为辱。
虽云事渺茫，解与民为福。
颂
释令滔（宋代）

放却牛绳便出家，剃除须发著袈裟。有人问我西来意，拄杖横挑啰哩啰。
端午日二首 其二
饶节（宋代）

异代多同俗，千秋饷楚魂。人才终可惜，祀事故常存。

赤卤丰禾黍，闲民长子孙。怜渠身世拙，满眼暮云屯。
读史感兴
黄文雷（宋代）

人为五行精，二气相循环。
阳明发天秀，隐约超龙蟠。
如何椒兰芳，苦厄萧艾繁。
良玉必火浴，利刃因崖刓。
大钧虽无垠，岳降亦甚难。
杨武恭王挽词
楼钥（宋代）

历数中兴将，谁为第一功。
两朝忠卫上，四海雅推公。
富贵无危溢，哀荣有始终。
吾知尚遗恨，不见朔庭空。
种花五首 其二
刘敞（宋代）

弱柳海棠虽晚栽，翠眉红脸已齐开。蜀姬艳色巴姬舞，并送春愁入眼来。
巫峡 其三
王十朋（宋代）

正是瞿唐莫下时，却将行止问舟师。老夫也是归心急，不记前吟滟滪诗。
塞下曲
田艺蘅（明代）

黑风卷沙平太行，辕门列戟飞秋霜。
敲冰饮马万蹄裂，旄头白秋寒无光。
胡笳叫屈角声死，短兵战过交河水。
不恤身为塞下磷，孤光还照长城里。
济翁弟赠白团扇子一面，作百竹图有诗和以谢
杨万里（宋代）

月波初上涌寒金，桂树风来细有音。
特地此君偏作恼，为侬隔却半轮阴。
和德问弟苦雨
牟巘（宋代）

鹁鸠朝唤晴，竹鸡莫催雨。翛翛晴雨间，平生睡足处。

剥啄忽以诗，使我浪愁苦。此事属天公，底用强如许。

淋漓不得休，土偶复于土。君何见之晚，三叹咏集栩。

不如两忘言，危坐拥败絮。向来夏畦劳，抱瓮汉阴圃。

旱涝相乘除，天地只此数。为我语老农，未用轻喜怒。

使有二顷田，亦欲荷锄去。我评昔逊世，幼安胜根矩。

毋为苦近名，江湖多数罟。但看采荣者，隐约殆终古。

彼以膏自煎，谢去非吾侣。无已则沮溺，躬耕谅所取。

吾侪固长贫，正坐力不武。所营薄少耳，抟沙尚难聚。

却笑杜陵翁，欲把漏天补。胡不归自谋，飕飕破茅宇。

天边金老鸦，已放晴曜吐。马嘶群动起，吾惟守环堵。
琼林苑御筵奉诏送文太师致政归西都四首 其二
陆佃（宋代）

黄钺新兼两镇雄，至和前已冠三公。传将名德蛮夷外，老却年华将相中。

十雨燮成尧壤厚，五云飞尽傅岩空。更闻定策刊彝鼎，千古英雄伏下风。
石壁朝云
侯应遴（明代）

笼葱曙色翠微鲜，白壁青天望欲连。紫府光浮辟关外，青霞霭近蓬莱边。

勒文不数阳台赋，徵瑞应书鉴物篇。自是熙年深雨露，江山万里满云烟。
过白土岭，望见芙蓉峰，七八峰最东一峰特奇
杨万里（宋代）

看山须是高处看，低处看来元不见。
君看矮子仰高人，只识长身那识面。
今晨雨止升火轮，一光销尽千山云。
千山数日眼中失，今晨头角都争出。
初登峻岭也心惊，上到绝顶忽眼明。
天外数枝青玉笔，飞入锦囊寒突兀。
问来还是芙蓉尖，阔开两窗高卷帘。
贫居自述 其二十七
李孔修（明代）

盖屋栖迟水竹乡，何曾牵挂利名场。颜渊乐地还谁乐，曾点狂歌到我狂。

粟米充饥无地种，药苗扶病欠箱藏。若教富贵从人愿，金玉还谁不满堂。
减字木兰花·月明如昼
杨炎正（宋代）

月明如昼。占断小楼供把酒。入眼人人。如月精神更有情。大家休睡。留到天明和月醉。生怕醒来。月到波心忆酒媒。
雨夕同叶敛之论诗赋赠 其二
韩上桂（明代）

篆刻虽微技，沉含会有神。兴来非待强，境隔若为亲。

徇象劳雕楮，得机妙斲轮。多君怀巧思，彷佛合天真。
河渎神·铜鼓赛神来
温庭筠（唐代）

铜鼓赛神来，满庭幡盖裴回。水村江浦过风雷，楚山如画烟开。
离别艣声空萧索，玉容惆怅妆薄。青麦燕飞落落，卷帘愁对珠阁。
巴丘春作
张说（唐代）

日出洞庭水，春山挂断霞。江涔相映发，卉木共纷华。

湘戍南浮阔，荆关北望赊。湖阴窥魍魉，丘势辨巴蛇。

岛户巢为馆，渔人艇作家。自怜心问景，三岁客长沙。
冯倢伃
陈长方（宋代）

仓惶环柱祖龙子，失箸惊雷刘使君。
肯信绿眉蝉鬓客，当熊意气压三军。
柴门
陆游（宋代）

寂寞柴门不彻扃，槐花细细糁空庭。
晚梅摘得盐供飣，浊酒沽来草塞瓶。
病已废耕抛襏襫，闲犹持钓爱笭箵。
经旬莫恨无来客，交旧疏如欲旦星。
过黑松堑
史谨（明代）

盘盘万松堑，山势如井陉。连峰枕其外，险阻由天成。

层阴蔽长空，日影寒易倾。悲风四边起，猿鸟相哀鸣。

我从中国来，至此心魂惊。骨肉虽在眼，相看共吞声。

惭为阮生恸，努力趣前程。西南露天光，喜若辞幽冥。

穿云摘橡栗，远趁狙公行。辛酸不忍弃，所赖全吾生。

俯首视大荒，山要值邮亭。隔林见酒家，百钱沽一升。

价高亦不辞，吾将慰飘零。
水调歌头
葛胜仲（宋代）

下濑惊船驶，挥尘恐尊空。谁吹尺八寥亮，嚼徵更含宫。坐爱金波潋滟，影落蒲萄涨绿，夜漏尽移铜。回棹携红袖，一水带香浓。

坐中客，驰隽辨，语无同。青鞋黄帽，此乐谁肯换千钟。岩壑从来无主，风月故应长在，赏不待先容。羽化寻烟客，家有左仙翁。
沙陁路
苏颂（宋代）

上得陂陀路转艰，陷轮推马苦难前。
风寒白日少飞鸟，地迥黄沙似涨川。
结草枝梢知里堠，放牛墟落见人烟。
从来天地分中外，今作通逵近百年。
咏竹生花
赵崇嶓（宋代）

竹老方作花，清气应自结。
结实成琅玕，中心换冰雪。
世人弗肯食，欲献终不屑。
凤凰在高冈，音响方节节。
将之成都
邵岷（清代）

万里鱼凫国，青春别恨长。行行穿鸟道，寸寸断猿肠。

人以风尘贱，诗兼鬓发苍。谋生宜道路，从此问蛮荒。
游化城寺
李新（宋代）

山色从来不世情，水光分与万家清。
连云种竹官租薄，入谷收家野屩轻。
小雨结缘留俗客，好风吹梦过江城。
这回劝饮休辞醉，后日西山第几程。
己丑1829九日登黄泥岭望海
屠文照（清代）

与客凭临望翠涛，黄泥偏说是登高。
虽无海雁衔书至，尚有风登结阵镳。
短发伤秋还落帽，异乡过节漫题糕。
沿山寻遍茱萸少，且把篱花送浊醪。
和薛察院同龙门知县刘大著洎数公禹庙留题
魏野（宋代）

七人庙下立徘徊，相顾闲心几欲摧。
落日堪伤四散去，再来难得一齐来。
句
孟宾于（唐代）

仙岛却回空说梦，清朝未达自嫌身。
八声甘州
胡翼龙（宋代）

甚年年、心事占秋多，芳洲乱芜生。正小山已桂，东篱又菊，秋为生清。肠断洞庭叶下，倚西风、谁可寄芳蘅。袅袅愁予处，欲醉还醒。

为问素娥饮否，自谪仙去后，知与谁明。耿盈盈如此，分影落瑶觥。步高台、夜深生静，有飞仙、同跨海山鲸。归来也，远游歌罢，失却秋声。
故相贾秋壑旧府
黄庚（元代）

当年搆华屋，权势倾卫霍。堂宇穷斧斤，天章焕丹雘。

花石拟平泉，水陆致兹壑。惟闻丞相嗔，肯后天下乐。

朱门锁荆榛，花木已萧索。苍生颠堕崖，国亡身孰托。

空悲上蔡犬，不返华表鹤。丈夫保勋名，风采照麟阁。

胡为一声钲，聚铁铸此错。回头暮烟昏，不能掩馀怍。
和景严约赏木犀
洪适（宋代）

蔌蔌蟾宫桂，冬开自昔稀。犀通一点骨，蜜染六铢衣。

樽渌拚深酌，炉红渐可围。赏花宜卜昼，莫待晚霞飞。
车中杂言十首 其十
顾璘（明代）

襜帷稳于榻，行炉火微温。不知外寒暖，侧听舆人言。
番禺调笑
洪适（宋代）

句队盖闻五岭分疆，说番禺之大府；一尊属客，见南伯之高情，摭遗事于前闻，度新词而屡舞。宫商递奏，调笑入场。

羊仙黄木湾头声B278B278然。碧云深处起非烟。骑羊执穗衣分锦，快睹浮空五列仙。腾空昔日持铜虎。嘉瑞能名灼前古。羽人叱石会重来，治行于今最南土。

南土。贤铜虎。黄木湾头腾好语。骑羊执穗神仙五。拭目摩肩争睹。无双治行今犹古。嘉瑞流传乐府。

药洲传闻南汉学飞仙。炼药名洲雉堞边。炉寒灶毁无踪迹，古木闲花不计年。惟余九曜巉岩石。寸寸沦漪湛天碧。画桥彩舫列歌亭，长与邦人作寒食。

寒食。人如织。藉草临流罗饮席。阳春有脚森双戟。和气欢声洋溢。洲边药灶成陈迹。九曜摩挲奇石。

海山楼高楼百尺迩严城。披拂雄风襟袂清。云气笼山朝雨急，海涛侵岸暮潮生。楼前箫鼓声相和。戢戢归樯排几柁。须信官廉蚌蛤回，望中山积皆奇货。

奇货。归帆过。击鼓吹箫相应和。楼前高浪风掀簸。渔唱一声山左。胡床邀月轻云破。玉尘飞谈惊座。

素馨巷南国英华赋众芳。素馨声价独无双。未知蟾桂能相比，不是人间草木香。轻丝结蕊长盈穗。一片瑞云萦宝髻。水沈为骨麝为衣，剩馥三熏亦名世。

名世。花无二。高压阇提倾末利。素丝缕缕联芳蕊。一片云生宝髻。屑沈碎麝香肌细。剩馥熏成心字。

朝汉台尉佗怒臂帝番禺。远屈王人陆大夫。只用一言回倔强，遂令EA2E结换襟裾。使归已实千金橐。朝汉心倾比葵藿。高台突兀切星辰，后代登临奏音乐。

音乐。传佳作。盖海旌幢开观阁。绮霞飞渡青油幕。好是登临行乐。当时朝汉心倾藿。望断长安城郭。

浴日亭扶胥之口控南溟。谁凿山尖筑此亭。俯窥贝阙蛟龙跃，远见扶桑朝日升。蜃楼缥缈擎天际。鹏翼缤翻借风势。蓬莱可望不可亲，安得轻舟凌弱水。

弱水。天无际。相去扶胥知几里。高亭东望阳乌起。杲杲晨光初洗。蓬莱欲往宁无计。一展弥天鹏翅。

蒲涧古涧清泉不歇声。昌蒲多节四时青。安期驾鹤丹霄去，万古相传此化城。依然丹灶留岩穴。桃竹连山仙境别。年年正月扫松关，飞盖倾城赏佳节。

佳节。初春月。飞盖倾城尊俎列。安期驾鹤朝金阙。丹灶分留岩穴。山中花笑秦皇拙。祠殿荒凉虚设。

贪泉桄榔色暗芭蕉繁。中有贪泉涌石门。一杯便使人心改，属意金珠万事昏。晋时贤牧夷齐比。酌水题诗心转厉。只今方伯擅真清，日日取泉供饮器。

饮器。贪泉水。山乳涓涓甘似醴。怀金嗜宝随人意。枉受恶名难洗。真清方伯端无比。未使吴君专美。

沈香浦炎区万国侈奇香。D125载归来有巨航。谁人不作芳馨观，巾箧宁无一片藏。饮泉太守回瓜戍。搜索越装舟未去。慧苡何从起谤言，沈香不惜投深浦。

深浦。停舟处。只恐越装相染污。奇香一见如泥土。投著水中归去。令公早晚回朝著。无物迟留鸣舻。

清远峡腰支尺六代难双。雾鬓风鬟巧作妆。人间不似山间乐，身在帝乡思故乡。南来万里舟初歇。三峡重过鹜久别。玉环留著缀相思，归向青山啸明月。

明月。舟初歇。三峡重过惊久别。玉环留与人间说。诗罢离肠千结。相思朝暮流泉咽。雾锁青山愁绝。

破子

南海。繁华最。城郭山川雄岭外。遗踪嘉话垂千载。竹帛班班俱在。元戎好古新声改。调笑花前分队。高会。尊罍对。笑眼茸茸回盼睐。蹋筵低唱眉弯黛。翔凤惊鸾多态。清风不用一钱买。醉客何妨倒载。

遣队十眉争艳眼波横。D74B袖回风曲已成。绛蜡飘花香卷穗，月林乌鹊两三声。歌舞既终，相将好去。
用元韵答李郎中
王炎（宋代）

何人唤得滕六应，遗我通宵银海明。
起来无以助清兴，铜瓶煮茗松风鸣。
恍疑拔脚尘寰外，玉田万顷无疆界。
苍官青士亦改容，高下瑶林相映带。
骑鲸人在日华东，晓踏天街无软红。
雪车冰柱堪著语，何止争雄郊岛中。
翩翩鹤氅凌风际，得句摇毫心自喜。
从渠春笋捧金荷，醉倒氍毹贪睡美。
板桥和题壁原韵 其二
陈田（清代）

犹是当年旧柳条，低徊故事总烟销。才名一代杨公子，曾踏东风赋板桥。
句
董行之（宋代）

赖有遗鞭在黄道，不教追骑及清尘。
时事 其二
李惺（清代）

开府威权重，封疆计画疏。临危仍喛缓，讳败尽含胡。

姑作目前计，专筹额外租。累朝仁寿泽，元气待谁扶。
巽子婿王适四旬踰一　辞 贺老夫欲往石马庄，谩书一律，于使者归之。九月二十五日
张天赋（明代）

佳晨喜值菊花香，我亦扶筇庆寿觞。闻执铁鞭驱石马，想同王母醉琼浆。

浮生嘉会真难得，百岁流光祇是忙。泡沫翻然怜爱玉，一堆青冢叹荒凉。
西江月·世事一场大梦
苏轼（宋代）

世事一场大梦，人生几度秋凉？夜来风叶已鸣廊。看取眉头鬓上。(秋凉 一作：新凉)
酒贱常愁客少，月明多被云妨。中秋谁与共孤光。把盏凄然北望。
戏代李协律松江有赠
许浑（唐代）

蜀客操琴吴女歌，明珠十斛是天河。霜凝薜荔怯秋树，

露滴芙蓉愁晚波。兰浦远乡应解珮，柳堤残月未鸣珂。

西楼沉醉不知散，潮落洞庭洲渚多。
郊天回
鲍溶（唐代）

日动萧烟上泰坛，帝从黄道整和銮。风前貔武回雕仗，

云里神龙起画竿。金鸟赦书鸣九夜，玉山寿酒舞千官。

始知报本终朝礼，旧典时巡只自难。
洛阳桥观水
朱正中（宋代）

点点风帆底处还，似无似有海门山。
白鸥却怕潮头恶，闲卧汀花野草间。
寄海陵韩长官
鲍溶（唐代）

吏散重门印不开，玉琴招鹤舞裴回。

野人为此多东望，云雨仍从海上来。
寄赵庆御
陈允平（宋代）

十年一别双溪路，君自江南我浙东。
彼此有书无雁寄，只应清梦与君同。
题栖霞寺僧房
处默（唐代）

名山不取买山钱，任构花宫近碧巅。松桧老依云里寺，

楼台深碧洞中天。风经绝嶂回疏雨，石倚危屏挂落泉。

欲结茅庵共师住，肯饶多少薜萝烟。
颂古二十六首
释嗣宗（宋代）

后园驴喫草，可怜无限虚生老。
半夜盲人问故乡，不知身在长安道。
书何蔚高杂感诗后三首 其三
曾习经（清代）

九锡威弧矢，三旬断鼓鼙。伤心秦博士，惭德汉征西。

篝火妖狐冢，春风桃李蹊。谓予今不信，杜宇已成啼。
长安府舍十咏 其八 流杯
韩琦（宋代）

迢递穿花出，弯环作篆来。若非天上醴，不泛洞中杯。

水鸟浮还没，仙航去复回。蓬瀛真境事，销得玉山颓。
题少潜兄得闲
楼钥（宋代）

平日君多暇，如今我亦闲。
人归真得地，吏隐胜居山。
烟浪一千顷，茅檐三四间。
天寒倚修竹，空翠湿欹鬟。
罪言
舒岳祥（宋代）

匪兕匪虎吾道非，鸜之鹆之侯不归。
山南山北靡有定，瀼东瀼西生计微。
颓墙宿莽露泥泥，荒田野菊秋菲菲。
和止安息，我行安之。
噫吁嘻！过殷墟兮麦渐渐，
览周原兮黍离离。黍麦之秀，
黍麦之有。无麦无禾，
不耕胡取。白骨兮成豀，
膏肉兮成泥。已焉哉！
想自古之如彼，匪斯今之可哀。
死莫懲於既往，生胡保其将来。
东溟之滨，相夺相攘。
杀人填海，浩浩不盈。
轮回报复，此死彼生。
天假手於王师，使尽殪於秦坑。
痛临渊而一吊，悲万古之茫茫。
津亭
胡宿（宋代）

津亭歌阕戒棠舟，五两风轻不少留。西北浮云来魏阙，东南初少背秦楼。

层城渺渺人伤别，芳草萋萋客倦游。平乐旧欢收未得，更凭飞梦到瀛洲。
咏龙
舒岳祥（宋代）

曾见老人潭上坐，忽然不见石泓深。
至今月白风清夜，潭底时闻似笛吟。
犹子弃画盘谷图戏书其后
赵鼎臣（宋代）

欲买青山未有钱，每逢佳处但垂涎。一庵所占无多地，赊我盘中数亩田。
游净慈道中
陈著（宋代）

衰年少出门，信步过冬暄。
黄叶问梅路，青烟芟麦村。
危时一自适，造物万相□。
试与松风约，尚堪来几番。
晚晴登楼和叔存侄
程公许（宋代）

锥刀较计我何曾，商略人生且摸棱。
九万里风鹏背阔，倚栏不隔碧霄层。
避兵遣怀六首 其五
周紫芝（宋代）

心折来时路，身行乱后村。土兵呵白昼，野妇哭黄昏。

贼去烟留屋，人归日在门。舂陵四万户，今日几家存。